Laimo liga

**Laimo liga** (*erkinė Laimo boreliozė*) – erkių platinama infekcinė liga, kuria serga tiek žmonės, tiek gyvūnai. Laimo ligos sukėlėjas – *Borrelia burgdorferi* bakterija, priklausanti spirochetų (*Spirochaetaceae*) šeimai. Liga pavadinta pagal Laimo (*Lyme*) miestą JAV (Konektikutas), nes jame 1975 m. pirmą kartą aprašyta.

## Sukelėjas
Laimo ligos sukelėjus platina iksodinės erkės įsisiurbimo metu. Borelijos gyvena smulkiųjų graužikų, elnių, paukščių, driežų organizme. Laimo liga yra dažniausia erkių pernešama liga Europoje (labiausiai paplitusi Vokietijoje, Austrijoje, Slovėnijoje, Lenkijoje, Baltijos ir Skandinavijos šalyse) ir Šiaurės Amerikoje. Lietuvoje apie 8,3 % erkių yra užsikrėtusios borelijomis. Lietuvoje pirmąsyk užfiksuota 1987 m.

## Simptomai
Ligos požymiai gali būti įvairūs. Kadangi borelijos pažeidžia nervų sistemą, ligos simptomai nespecifiniai. Ankstyvos ligos stadijos nesunkiai pagydomos. Ilgai negydant, liga tampa daug pavojingesnė. Laimo ligos inkubacinis periodas (laiko tarpas nuo bakterijos patekimo į organizmą iki pirmųjų požymių pasireiškimo) trunka 2–18 dienų po erkės įkandimo (kitur nurodoma 3–35 dienos, dažniausiai 7–10 dienų). Pirmoje (pradinėje) ligos stadijoje erkės įkandimo vietoje dažniausiai atsiranda „klajojanti raudonė“ () – tai apvali (nors gali būti ir kitokios formos), į šonus plintanti rausva dėmė, kurios kraštai yra ryškiai raudoni, paprastai nelygūs. Dėmės centras dažniausiai būna baltas, jame galima pastebėti įkandimo žymę. Tiesa, kartais migruojančios raudonės centras būna ryškesnis nei jos plintantys pakraščiai. Migruojanti raudonė gali nesukelti jokių simptomų, tačiau neretai pasireiškia perštėjimas (ypač ant dėmės patekus vandens, pvz., prausiantis), skausmas. Kartu su migruojančia raudone gali pasireikšti kiti nespecifiniai simptomai, tokie kaip artralgija (sąnarių skausmas), mialgija (raumenų skausmas), periorbitalinė edema (patinimas aplink akis), konjunktyvitas (akies junginės uždegimas – akys parausta), karščiavimas, galvos skausmas, bendras negalavimas. Migruojanti eritema po 4-6 savaičių dažniausiai išnyksta savaime (iki to laiko ji būna gana ženkliai išplitusi, jos skersmuo gali siekti 60-80 cm). Kartais ši eritema gali ir nesusidaryti (pasireiškia 50 % ar 60–80 % atvejų).

Negydoma liga progresuoja: antrojoje stadijoje (praėjus 2–9 mėnesiams po užsikrėtimo) gali atsirasti periferinės nervų sistemos sutrikimų (dažniausiai veidinio nervo parezė), atramos ir judėjimo sistemos, širdies, odos, akių ir kitų organų pažeidimų. Užsitęsusi Laimo liga kartais gali pasireikšti tachikardija, akių uždegimu, sunkiu nuovargiu, hepatitu, depresija. Trečiojoje stadijoje (9 ir daugiau mėnesių po užsikrėtimo) kyla sąnarių uždegimas, lėtinis atrofinis akrodermatitas, keratitas, encefalomielitas, polineuropatijos, demencija. Ligonis gali sirgti keletą metų, tapti invalidu.

Chroniškos, negydytos Laimo ligos simptomai dažnai labai panašūs į lėtinio nuovargio sindromo požymius. Mokslo bendruomenėje nėra sutariama dėl šių ligų diagnostikos. Vieni autoriai teigia, kad tai, kas laikoma lėtine, chroniška Laimo liga iš tiesų yra lėtinio nuovargio sindromas, tačiau kiti šią teoriją atmeta ir mano, kad lėtinį nuovargį ir panašius simptomus sukelia dažnai nediagnozuojama, įsisenėjusi Laimo liga. Kita vertus, kadangi linkstama mantyti, jog lėtinio nuovargio sindromą gali sukelti įvairios infekcinės ligos, Laimo liga gali būti ir šio sindromo sukėlėjas.

## Gydymas
Laimo liga nustatoma kraujo tyrimu (IgM, IgG antikūnų testais).

Laimo liga gydoma antibiotikais. Persirgus Laimo liga, imunitetas neįgyjamas, ir žmogus šia liga gali susirgti pakartotinai. Skiepų nėra.

Profilaktika: priemonės išvengti erkės įkandimo, jam įvykus – erkės ištraukimas stengiantis kuo mažiau pažeisti jos kūną, kad patektų mažiau galimų bakterijų, įkandimo vietos ir savijautos stebėjimas.

## Šaltiniai

## Nuorodos
* Odos paraudimų (pirmoji stadija) nuotraukos 
* www.sveikas.lt – laimo liga (boreliozė) 
* Infekcinės ir parazitinės ligos